MEDDELELSE FRA KOMMISSIONEN TIL EUROPA-PARLAMENTET i henhold til artikel 251, stk. 2, andet underafsnit i EF-traktaten vedrørende Rådets fælles holdning om vedtagelse af forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne

2002/0013 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 251, stk. 2, andet underafsnit i EF-traktaten vedrørende Rådets fælles holdning om vedtagelse af forslag til Europa-Parlamentets og Rådets forordning om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne

1- BAGGRUND

Oversendelse af forslaget til Europa-Parlamentet og Rådet (dokument KOM(2002) 7 endelig- 2002/0013 COD): // [14.1.2002].

Udtalelse fra Det Økonomiske og Sociale Udvalg: // [21.3.2002].

Udtalelse fra Europa-Parlamentet, førstebehandling: // [6.2.2002].

Vedtagelse af den fælles holdning: // [25.3.2002].

2- MÅLET MED KOMMISSIONENS FORSLAG

Kommissionen foreslår at ændre de eksisterende bestemmelser vedrørende slottildeling i Fællesskabets lufthavne, så to fartplanssæsoner, dvs. sommeren 2001 og vinteren 2001-2002, kan undtages fra artikel 10, stk. 3, i forordningen idet slots med hævdvunden status beregnes ved udgangen af fartplanssæsonen, da de nævnte fartplansæsoner blev negativt påvirket af begivenhederne den 11. september 2001. Forslaget har til formål at undtage disse to fartplanssæsoner fra anvendelse af bestemmelsen om at bruge slots eller miste dem, så luftfartsselskaberne kan tilpasse deres flyvninger i de fartplanssæsoner, der blev påvirket af disse begivenheder.

3- KOMMENTARER TIL DEN FÆLLES HOLDNING

Rådet har ændret Kommissionens forslag ved at indføre en klar henvisning til slots, der var tildelt luftfartsselskaberne den 11. september 2001, så denne dato er referencedato for tildeling af slots for fartplanssæsonen 2002, sommeren 2002 og vinteren 2002-2003.

Det er Kommissionens synspunkt, at denne ændring ikke ændrer hverken substansen eller formålet med forslaget. Den 11. september 2001 ligger tydeligvis i fartplanssæsonen 2001. Slots var derfor allerede i brug den 11. september 2001. Slots var også allerede på denne dato blevet tildelt i IATA's fartplanskonference (som afholdtes i juni 2001) med henblik på fartplanssæsonen for vinteren 2001-2002. Datoen for at returnere slots til puljen, den 31. august 2001, som fastsat i forordningens artikel 10, stk. 4, var allerede forbi. Luftfartsselskaberne havde derfor allerede den 11. september 2001 faste slotbeholdninger for vinterfartplanssæsonen 2001-2002.

Hvis der ikke foretages en undtagelse fra anvendelsen af artikel 10, stk. 3, i forordningen risikerer luftfartsselskaberne at miste ubrugte slots fra disse fartplanssæsoner til puljen ved udgangen af disse sæsoner. Luftfartsselskaberne får derfor ret til ved udgangen af fartplanssæsonerne sommer 2001 og vinter 2001-2002 at kræve samme serie slots, som de blev tildelt i begyndelsen, uafhængig af slotudnyttelsen. Koordinatorerne skal derfor acceptere, at luftfartsselskaberne tildeles samme slotserier ved begyndelsen af fartplanssæsonerne i 2002, dvs. sommer 2002 og vinter 2002-2003. Da undtagelsen kun omfatter fartplanssæsoner i 2001, skal luftfartsselskaberne fuldt ud overholde udnyttelseskravene i forordningen i 2002-sæsonerne og de efterfølgende sæsoner, ellers kan de ikke påberåbe sig hævdvunden status ved udgangen af disse sæsoner.

4- KONKLUSIONER

Kommissionen kan derfor støtte Rådets fælles holdning.